SAMCO เผยกำไร Q2/60 ลดลง 45.62% หลังรายได้ขายอสังหาฯหด-ค่าใช้จ่ายเพิ่ม
SAMCO เผยกำไร Q2/60 ลดลง 45.62% มาที่ 9.97 ลบ. จากปีก่อนมีกำไร 18.33 ลบ. หลังรายได้ขายอสังหาริมทรัพย์หด-ค่าใช้จ่ายเพิ่ม ขณะที่งวด 6 เดือนแรกกำไรลดลง 94.18% มาที่ 7.19 ลบ. จากปีก่อนมีกำไร 123.55 ลบ.
9 ส.ค. 2560

บริษัท สัมมากร จำกัด (มหาชน) หรือ SAMCO รายงานผลการดำเนินงานไตรมาส 2/60 สิ้นสุดวันที่ 30 มิ.ย.60 (รวมบริษัทย่อย) ดังนี้

โดยผลการดำเนินงานในไตรมาส 2/2560 บริษัทมีรายได้รวม 292 ล้านบาท เมื่อเทียบกับไตรมาสเดียวกันของปีก่อน ลดลง 38 ล้านบาท หรือคิดเป็นร้อยละ 11.52 ส่งผลกระทบต่อรายได้จากขายอสังหาริมทรัพย์ลดลง 32 ล้านบาท หรือคิดเป็นร้อยละ 12.55 ส่วนรายได้จากการให้เช่า รายได้ค่าบริการ และรายได้อื่นลดลง 6 ล้านบาท หรือคิดเป็นร้อยละ 8.00 เกิดจากไตรมาส 2 ปี 2559 บริษัทฯมีรายได้จัดเก็บภาษีโรงเรือนจากผู้เช่า รายได้จากลูกค้ายกเลิกสัญญา และรายได้จากเงินลงทุนชั่วคราว
ขณะที่บริษัทมีค่าใช้จ่ายรวม 264 ล้านบาท ลดลง 33 ล้านบาท หรือคิดเป็นร้อยละ 11.11 เมื่อเทียบกับไตรมาสเดียวกันของปีก่อน จากธุรกิจอสังหาริมทรัพย์ที่ลดลง 27 ล้านบาท หรือคิดเป็นร้อยละ 13.92 ซึ่งเป็นการลดลงที่สอดคล้องกับรายได้
ด้านต้นทุนให้เช่าและบริการลดลง 13 ล้านบาท หรือคิดเป็นร้อยละ 23.21 จากการปรับปรุงพื้นที่เช่าในไตรมาส 2 ปี 2559 ส่วนค่าใช้จ่ายในการขายและบริหารเพิ่มขึ้น 7 ล้านบาท หรือคิดเป็นร้อยละ 14.58 เนื่องจากไตรมาส 2 ปี 2559 บริษัทฯปรับลดสำรองบำเหน็จ เปลี่ยนเป็นกองทุนสำรองเลี้ยงชีพแทน มีผลให้กำไรสุทธิไตรมาส 2 ปี 2560 ลดลง 8 ล้านบาท หรือลดลงร้อยละ 44.44 เมื่อเทียบกับงวดเดียวกันกับปี 2559